Source: https://akbenova.sk/domains/akbenova.sk/index.php/slovnik
Timestamp: 2019-08-23 11:09:07+00:00
Document Index: 9467627

Matched Legal Cases: ['súd ', '§116', '§153', 'súd ', '§39', '§97', '§98', 'súd ', '§ 104', '§80', '§80', '§ 44', '§ 8', '§10', '§91', 'súd ', '§ 172', 'súd ', '§ 172', 'súd ', '§ 583', '§ 451', 'súd ', '§ 100', '§159', 'súd ', '§104', '§ 124', '§ 217', '§24', '§511', '§ 673']

Advokátska kancelária Beňová
Slovník právnych výrazov
Akcesorický záväzokkeyboard_arrow_up
vedľajší záväzok, je závislý na existencii základného (hlavného) záväzku; akcesorický záväzok zdieľa právny osud hlavného záväzku. Príkladom akcesorického záväzku je ručenie, ktoré existuje popri hlavnom záväzkovom vzťahu medzi veriteľom a dlžníkom vzniknutom napríklad zo zmluvy o pôžičke.
Aktívna legitimáciakeyboard_arrow_up
procesná podmienka. Vyplýva z hmotného práva a znamená stav, že niekto je nositeľom práva vyplývajúceho z právneho predpisu.
gamesArbitrárnosťkeyboard_arrow_up
O arbitrárnosti pri výklade a aplikácii zákonného predpisu môžeme hovoriť v prípade, ak by sa súd natoľko odchýlil od znenia príslušných ustanovení, že by zásadne poprel ich účel a význam ( I. ÚS 115/02, I. ÚS 382/06).
Bezpodielové spoluvlastníctvo manželovkeyboard_arrow_up
Majetkové spoločenstvo manželov. Tento inštitút je prejavom jednoty manželstva a rovnakého postavenia manželov v ňom z hospodárskej stránky. Vlastníctvo v takomto prípade nie je medzi manželmi vyjadrené podielmi, manželia sú vlastníkmi vecí v 1/1.
Blízka osobakeyboard_arrow_up
Blízka osoba je podľa ustanovenia §116 Občianskeho zákonníka príbuzný v priamom rade, súrodenec a manžel; iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu.
Deklaratórne rozhodnutiakeyboard_arrow_up
zostávajú svojou podstatou nutne skutočnosťou procesnou, vytvárajúcou tak vzťahy procesné založené záväzným výrokom súdu o hmotnoprávnych subjektívnych právach, ktoré trvali už pred vydaním rozhodnutia a ktoré preto majú účinky ex tunc
Denegatio iustitiaekeyboard_arrow_up
odopretie / odmietnutie spravodlivosti
Dispozičná zásadakeyboard_arrow_up
Dispozičná zásada inak povedané viazanosť súdu návrhom v konaní - jedna zo základných zásad sporového občianskoprávneho konania, ktorá spočíva v procesnej iniciatíve patriacej účastníkom konania, ktorí disponujú tak konaním, ako aj predmetom konania. Dispozícia predmetom konania je upravená v §153 ods. 2 OSP (podľa ktorého súd môže prekročiť návrhy účastníkov a prisúdiť viac, než čoho sa domáhajú, iba vtedy, ak sa konanie mohlo začať aj bez návrhu alebo ak z právneho predpisu vyplýva určitý spôsob vyrovnania vzťahu medzi účastníkmi).
Dobré mravykeyboard_arrow_up
súbor určitých spoločnosťou vytvorených a uznávaných pravidiel slušnosti, ktoré vedú jednotlivcov k vzájomnému rešpektovaniu sa navzájom a nepoškodzovaniu všeobecných záujmov spoločnosti. Presadzuje sa slušnosť, ohľaduplnosť a vzájomný rešpekt. Právne úkony proti dobrým mravom sú podľa §39 Občianskeho zákonníka neplatné.
Dovolaniekeyboard_arrow_up
Dovolanie je mimoriadnym opravným prostriedkom smerujúcim proti právoplatnému rozhodnutiu odvolacieho súdu. Do civilnej procesnej úpravy ho zaviedla novela (zákon č. 519/1991 Zb.). Ide o výnimku zo zásadnej nezmeniteľnosti právoplatného rozhodnutia, preto je jeho prípustnosť obmedzená.
Esentialia negotii keyboard_arrow_up
základné, podstatné náležitosti zmluvy, právneho úkonu, ktoré sú nevyhnutné pre jej platnosť
Ius est ars boni et aeguikeyboard_arrow_up
právo je umením dobrého a spravodlivého
Kompenzačná námietkakeyboard_arrow_up
vzájomný návrh, započítanie (§97, §98 Občianskeho súdneho poriadku)
Konštitutívne rozhodnutiakeyboard_arrow_up
sú svojou podstatou nielen skutočnosťami procesnými, ale aj hmotnoprávnymi, lebo sú priamo v zmysle ustanovení hmotného práva až sami dôvodom vzniku nového predtým neexistujúceho hmotného vzťahu, resp. jeho zmeny alebo zániku. Sú s nimi preto spojené účinky ex nunc.
Kontradiktórnosťkeyboard_arrow_up
procesná zásada, podľa ktorej každá strana musí mať zásadne možnosť nielen predložiť dôkazy a argumenty, ktoré považuje za nutné pre úspech jej požiadaviek, ale zoznámiť sa s každým dokladom a pripomienkou predloženými súdu za účelom ovplyvniť jeho rozhodnutie a vyjadriť sa k nim (Európsky súd pre ľudské práva, vec Mantovanelli proti Francúzsku).
Kvitanciakeyboard_arrow_up
písomné potvrdenie veriteľa o tom, že dlžník splnil svoj záväzok/dlh
Litispedencia / Prekážka litispedenciekeyboard_arrow_up
Prekážkou litispedencie sa rozumie procesná prekážka v súdnom konaní, kedy prejednávajúci súdny orgán je oprávnený na základe § 104 ods.1 O.s.p. začaté konanie zastaviť v prípade ak sa zistí, že v tej istej veci prebieha iné konanie. Prekážka litispedencie je preto označovaná aj ako prekážka začatého konania.
Mutatis mutandiskeyboard_arrow_up
S potrebnými, nevyhnutnými zmenami, používané pre vyjadrenie podobnosti prípadov, fráza znamená že ide o rovnaké situácie len sú potrebné nevyhnutné zmeny (v menách, názvoch, rokoch, etc.)
Naliehavý právny záujemkeyboard_arrow_up
Podľa ustálenej judikatúry naliehavý právny záujem na určení v zmysle ustanovenia §80 písm. c) O. s. p., v ktorého rámci ide väčšinou o určenie existencie či neexistencie právneho vzťahu, je daný, ak je aktuálny stav právnej neistoty medzi žalobcom a žalovaným, ktorý ohrozuje žalobcove právne postavenie a iným právnym prostriedkom ho nemožno odstrániť, alebo v niektorých prípadoch právny prostriedok v zmysle žaloby podľa ustanovenia §80 písm. c) O. s. p. účinnejšie než iné procesné prostriedky vystihuje obsah a povahu daného právneho vzťahu. O takýto vzťah sa jedná, ak rozhodnutie súdu môže vniesť určitosť istotu a jasnosť právnych vzťahov účastníkov, medzi ktorými až do tej doby bola existencia právneho vzťahu neurčitá, neistá a nejasná.
Ne bis in idemkeyboard_arrow_up
Nie dvakrát v tej istej veci; spor v tej istej veci sa nemá viesť dvakrát, zásada procesného práva
Nekalá súťažkeyboard_arrow_up
je podľa § 44 Obchodného zákonníka konanie v hospodárskej súťaži, ktoré je v rozpore s dobrými mravmi súťaže a je spôsobilé privodiť ujmu iným súťažiteľom alebo spotrebiteľom. Nekalá súťaž sa zakazuje. Rozumie sa ňou najmä klamlivá reklama, klamlivé označovanie tovaru a služieb, vyvolávanie nebezpečenstva zámeny, parazitovanie na povesti podniku, výrobkov alebo služieb iného súťažiteľa, podplácanie, zľahčovanie, porušovanie obchodného tajomstva, ohrozovanie zdravia spotrebiteľov a životného prostredia
Obchodné menokeyboard_arrow_up
identifikuje a individualizuje podnikateľský subjekt od iných podnikateľských subjektov . Obchodným menom sa podľa § 8 Obchodného zákonníka rozumie názov, pod ktorým podnikateľ vykonáva právne úkony pri svojej podnikateľskej činnosti. Obchodné meno spoločnosti podľa §10 ods. 1 Obchodného zákonníka nesmie byť zameniteľné s obchodným menom iného podnikateľa a nesmie vzbudzovať klamlivú predstavu o podnikateľovi alebo o predmete podnikania.
Procesné spoločenstvokeyboard_arrow_up
ide o prípad, ak je v súdnom konaní na strane navrhovateľa alebo odporcu viacero osôb / viacero účastníkov (§91 O.s.p.).
Pasívna legitimácia keyboard_arrow_up
Platobný rozkazkeyboard_arrow_up
je rozhodnutie súdu vydané v skrátenom konaní, ktoré súd vydá podľa ustanovenia § 172 O.s.p., ak sa v návrhu uplatňuje právo na zaplatenie peňažnej sumy a ak sa z predložených dokladov nárok navrhovateľa javí ako zrejmý. Ak navrhovateľ predloží spolu s návrhom na začatie konania platobný rozkaz na oficiálnom tlačive a na vydanie platobného rozkazu sú splnené zákonom ustanovené podmienky a je zaplatený súdny poplatok, súd vydá platobný rozkaz najneskôr do 10 pracovných dní od splnenia týchto podmienok (§ 172 ods. 8 O.s.p.).
Preklúziakeyboard_arrow_up
zánik práva, ktoré nebolo uplatnené v určenom čase pred uplynutím tzv. prepadnej lehoty. Prekludované právo zaniká priamo zo zákona (ex lege), nemožno ho následne priznať ani súdnym rozhodnutím a na jeho zánik prihliada súd z úradnej povinnosti (§ 583 Občianskeho zákonníka; rozsudok NS ČR z 29.11.2006, sp. zn. 25Cdo 721/2005). Rozdiel medzi preklúziou a premlčaním práva spočíva v tom, že právo, ktoré zaniklo v dôsledku preklúzie, nemožno priznať. Ak niekto splnil prekludovaný dlh, má právo žiadať jeho vydanie ako bezdôvodné obohatenie (§ 451), pretože išlo o plnenie bez právneho dôvodu. Naproti tomu právo, ktoré sa premlčalo, súd môže priznať, ak dlžník nevzniesol námietku premlčania.
Premlčaniekeyboard_arrow_up
Premlčanie márne uplynutie doby ustanovenej v zákone na vykonanie práva. Ak si dlžník uplatní námietku premlčania, nemožno veriteľovi premlčané právo priznať (§ 100 Občianskeho zákonníka). Súvisí s pravidlom vigilantibus iura scripta sunt.
Res iudicatakeyboard_arrow_up
vec rozhodnutá. V prípade, ak už o veci bolo právoplatne rozhodnuté, nemožno v tej istej veci znovu konať (§159 ods. 3 O.s.p.). Ide o procesnú prekážku súdneho konania, kedy je súd povinný na základe §104 ods. 1 O.s.p. začaté súdne konanie zastaviť.
Rezervný fondkeyboard_arrow_up
v spoločnosti s ručením obmedzeným vytvára sa podľa ustanovenia § 124 Obchodného zákonníka. Jeho účelom je uložiť časť zisku spoločnosti v čase, keď spoločnosť dosahuje zisk, aby mohla v budúcnosti z neho kryť prípadné straty. Spoločnosť hneď pri svojom vzniku nie je povinná vytvárať rezervný fond, postačí, keď tento fond bude vytvorený až z čistého zisku vykázaného v riadnej účtovnej závierke za rok, v ktorom spoločnosť po prvýkrát zisk vytvorí. Ak sa vytvára rezervný fond hneď pri vzniku s.r.o., vytvára sa z prostriedkov nad rámec prevzatých vkladov zakladateľov do základného imania. Ak k tvorbe rezervného fondu dôjde až z čistého zisku, vklad do fondu musí dosahovať najmenej 5% z čistého zisku, nie však viac ako 10% základného imania. Tento fond je spoločnosť povinná každoročne dopĺňať o sumu určenú v spoločenskej zmluve alebo v stanovách, najmenej však vo výške 5% z čistého zisku vyčísleného v ročnej účtovnej závierke, až do dosiahnutia výšky rezervného fondu určenej v spoločenskej zmluve alebo v stanovách, najmenej však do výšky 10% základného imania. v akciovej spoločnosti sa vytvára podľa ustanovenia § 217 Obchodného zákonníka. Akciová spoločnosť je povinná ho vytvoriť už pri svojom vzniku vo výške najmenej 10% základného imania. Tento fond je povinná každoročne dopĺňať o sumu určenú v stanovách, najmenej však vo výške 10% z čistého zisku vyčísleného v riadnej účtovnej závierke, až do dosiahnutia výšky rezervného fondu určenej v stanovách, najmenej však do výšky 20% základného imania.
Rodičovská dohodakeyboard_arrow_up
Inštitút rodinného práva upravený v ustanovení §24 ods. 2 Zákona o rodine, ktorým je daná dispozícia rodičom dohodnúť sa v rámci konania o rozvode a úprave styku s maloletými deťmi o výkone ich rodičovských práv a povinností k maloletým deťom, o tom, komu z nich budú deti zverené do osobnej starostlivosti, kto z rodičov ich bude zastupovať a spravovať ich majetok a aká bude výška výživného. Rodičovská dohoda je viazaná na súhlas súdu a stáva sa súčasťou rozhodnutia súdu o rozvode manželstva.
Solidárny záväzokkeyboard_arrow_up
je záväzok viacerých dlžníkov splniť tomu istému veriteľovi dlh spoločne a nerozdielne. Môže byť ustanovený právnymi predpisom alebo rozhodnutím súdu alebo dohodnutý účastníkmi alebo ak tak vyplýva z povahy plnenia (§511 Občianskeho zákonníka).
Synalagmatický záväzokkeyboard_arrow_up
Vzájomné práva a povinnosti veriteľa a dlžníka sú vo vzájomnej korelácii, teda právu jednej zmluvnej strany zodpovedá vždy povinnosť druhého účastníka právneho vzťahu.
Tichý spoločníkkeyboard_arrow_up
tichý spoločník je osoba, ktorá sa na základe písomnej zmluvy zaviaže poskytnúť podnikateľovi určitý vklad a podieľať sa ním na jeho podnikaní a podnikateľ sa zaväzuje vyplácať tichému spoločníkovi časť zisku vyplývajúcej z podielu tichého spoločníka na výsledku podnikania. Ak však podnikateľ v podnikaní dosiahne stratu, o podiel na strate sa vklad tichého spoločníka znižuje. Zmluva o tichom spoločenstve je upravená v § 673 a nasl. Obchodného zákonníka.
Tieseňkeyboard_arrow_up
je taký hospodársky, sociálny alebo psychický stav, ktorý na konajúceho dolieha takým spôsobom a takou závažnosťou, že urobí právny úkon, ktorý by inak neurobil alebo u dvojstranných konaní by úkon neuzavrel. Tieseň musí mať základ v objektívne existujúcom a pôsobiacom stave, musí pre ňu byť daný objektívny dôvod a súčasne sa musí stať aj pohnútkou pre prejav vôle konajúcej dotknutej osoby tak, že koná vo svoj neprospech. Nemožno ju pritom chápať ako jednorazový akt, ale aj v širších súvislostiach ako dlhodobý proces, ktorého výsledkom bolo to, že fyzická osoba urobila ako vlastník úkon, ktorý by inak v právnom štáte neurobila. (Nález ÚS SR, sp. zn. I. ÚS 154/08)
Veci určené podľa druhukeyboard_arrow_up
Veci určené podľa druhu Sú veci, ktoré sú určené podľa počtu, miery alebo váhy a môžu sa nahradiť inými vecami toho istého druhu a akosti.
Vecná legitimáciakeyboard_arrow_up
Vecná legitimácia hmotnoprávny vzťah účastníka k prejednávanej veci v súdnom konaní. Vyplýva z hmotného práva a znamená stav, že niekto je nositeľom práva vyplývajúceho z právneho predpisu (aktívna legitimácia) alebo je nositeľom povinností (pasívna legitimácia).
vigilantibus iura scripta suntkeyboard_arrow_up
vigilantibus iura scripta sunt pravidlo, že zákony sú písané pre bdelých, teda pre tých, ktorí o svoje práva dbajú. Toto pravidlo je premietnuté v inštitúte premlčania.